FI Euroopan unionin virallinen lehti L 82/31

KOMISSION PÄÄTÖS,

tehty 22 päivänä maaliskuuta 2007,

siemenille ja siemenviljalle myönnettävän tuen sallimisesta Suomessa vuonna 2006

(tiedoksiannettu numerolla K(2007) 1280)

(Ainoastaan suomen- ja ruotsinkielinen teksti on todistusvoimainen)

(2007/179/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon siemenalan yhteisestä markkinajärjestelystä ja asetusten (ETY) N:o 2358/71 ja (ETY) N:o 1674/72 kumoamisesta 23 päivänä marraskuuta 2005 annetun neuvoston asetuksen N:o 1947/2005 (1) ja erityisesti sen 8 artiklan 2 kohdan ensimmäisen alakohdan,

ottaa huomioon siemenalan yhteisestä markkinajärjestelystä 26 päivänä lokakuuta 1971 annetun neuvoston asetuksen (ETY) N:o 2358/71 (2) ja erityisesti sen 8 artiklan,

sekä katsoo seuraavaa:

(1) Suomen viranomaiset pyysivät 18 päivänä joulukuuta 2006 päivätyllä kirjeellä lupaa myöntää 1 päivän tammikuuta 2006 ja 31 päivän joulukuuta 2006 välisenä aikana viljelijöille tukea eräiden sellaisten siemenlajikkeiden ja siemenviljalajikkeiden osalta, joita tuotetaan erityisten ilmasto-olosuhteiden vuoksi ainoastaan Suomessa.

(2) Suomi pyytää lupaa myöntää hehtaaritukea eräille aloille, joilla tuotetaan yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä 29 päivänä syyskuuta 2003 annetun neuvoston asetuksen (EY) N:o 1782/2003 (3) liitteessä XI esitettyjä nurmi- ja peltokasvien siemeniä, timoteitä (Phleum pratense L.) lukuun ottamatta, sekä eräille siemenvilja-aloille.

(3) Ehdotettu tuki on asetuksen (EY) N:o 1947/2005 8 artiklassa säädettyjen vaatimusten mukainen. Se koskee Suomessa viljeltäväksi tarkoitettuja siemenlajikkeita ja siemenviljalajikkeita, jotka soveltuvat kyseisen maan ilmasto-olosuhteisiin ja joita ei tuoteta muissa jäsenvaltioissa. Komission lupa rajoitetaan koskemaan Suomen kansallisessa lajikeluettelossa olevia lajikkeita, joita viljellään ainoastaan Suomessa.

(4) Olisi säädettävä, että komissiolle on ilmoitettava Suomen tässä päätöksessä tarkoitettujen rajoitusten noudattamiseksi toteuttamista toimenpiteistä,

ON TEHNYT TÄMÄN PÄÄTÖKSEN:

1 artikla

Suomella on lupa myöntää 1 päivän tammikuuta 2006 ja 31 päivän joulukuuta 2006 välisenä aikana tukea alueelleen sijoittautuneille viljelijöille, jotka tuottavat Suomen lainsäädännön mukaisesti varmennettuja, liitteessä tarkoitettuja siemeniä ja siemenviljaa, kyseisessä liitteessä vahvistettujen määrien rajoissa.

Lupa koskee ainoastaan Suomen kansalliseen lajikeluetteloon merkittyjä lajikkeita, joita viljellään ainoastaan Suomessa.

2 artikla

Suomen on varmistettava asianmukaisen tarkastusjärjestelmän avulla, että tukea myönnetään ainoastaan liitteessä tarkoitetuille lajikkeille.

3 artikla

Suomen on toimitettava komissiolle varmennettujen lajikkeiden luettelo ja siihen mahdollisesti tehdyt muutokset sekä ilmoitettava tukea saavien siementen ja siemenviljan viljelyalat ja määrät.

4 artikla

Tätä päätöstä sovelletaan 1 päivästä tammikuuta 2006.

5 artikla

Tämä päätös on osoitettu Suomen tasavallalle.

Tehty Brysselissä 22 päivänä maaliskuuta 2007. Komission puolesta Mariann FISCHER BOEL Komission jäsen

(1) EUVL L 312, 29.11.2005, s. 3.

(2) EYVL L 246, 5.11.1971, s. 1. Asetus kumottuna asetuksella (EY) N:o 1947/2005.

(3) EUVL L 270, 21.10.2003, s. 1. Asetus sellaisena kuin se on viimeksi muutettuna asetuksella (EY) N:o 2013/2006 (EUVL L 384, 29.12.2006, s. 13).